Eurovision: Europe Shine a Light

Eurovision: Europe Shine a Light var et direktesendt underholdningsprogram som ble sendt fra Hilversum i Nederland lørdag 16. mai 2020. Programmet erstattet Eurovision Song Contest 2020 som ble avlyst på grunn av koronaviruspandemien i Europa 2020. Den europeiske kringkastingsunion (EBU) sto bak sendingen, mens de nederlandske kringkasterne AVROTROS, NOS og NPO produserte den.

Spesialprogrammet var ingen konkurranse, men hyllet i stedet artistene som skulle ha deltatt i Eurovision Song Contest 2020. Det ble sendt direkte fra studio i Hilversum klokken 21.00 CET og varte i 1 time og 59 minutter. Programledere var Chantal Janzen, Edsilia Rombley og Jan Smit, som også skulle ha ledet Eurovision Song Contest 2020. Programmet ble sett av over 70 millioner seere over hele Europa og i Australia.

Bakgrunn 

Etter at nederlandske Duncan Laurence vant Eurovision Song Contest 2019 med «Arcade», skulle Nederland stå vertskap for Eurovision Song Contest 2020. Dette ville ha vært femte gang Nederland skulle arrangere konkurransen, etter tidligere å ha arrangert i 1958, 1970, 1976 og 1980.

2020-konkurransen skulle ha vært arrangert med to semifinaler tirsdag 12. mai og torsdag 14. mai. Finalen skulle ha vært arrangert lørdag 16. mai. Alle sendingene skulle ha gått direkte fra Rotterdam Ahoy i Rotterdam, Nederlands nest største by. Kringkastingsselskapene AVROTROS og NOS i samarbeid med NPO, Nederlands kringkastingsorganisasjon, sto bak arrangementet. Chantal Janzen, Edsilia Rombley og Jan Smit var valgt til programledere.

I februar–mars 2020 begynte koronaviruset SARS-CoV-2 å spre seg for fullt i Europa. For å stoppe spredningen av viruset og den medfølgende infeksjonssykdommen COVID-19, innførte de fleste europeiske land strenge restriksjoner på dagligliv, reise, folkesamlinger, idretts- og kulturarrangementer. 18. mars besluttet EBU å avlyse konkurransen for å unngå ytterligere spredning av viruset. Dette var første gang i konkurransens historie at en utgave har blitt avlyst.

Et par uker etter avlysningen kunngjorde EBU at de skulle arrangere et direktesendt underholdningsprogram som erstatning for den avlyste konkurransen. Programmet fikk navnet Eurovision: Europe Shine a Light, et navn som spiller på europeisk samhørighet og på vinnerlåten fra 1997, «Love Shine a Light» med Katrina and the Waves.

Dette var fjerde gang at EBU arrangerte et spesialprogram innen Eurovision Song Contest; tidligere hadde det vært tre show i anledning konkurransens 25-årsjubileum, 50-årsjubileum og 60-årsjubileum.

Sendingen 
Spesialprogrammet ble sendt direkte fra studio 21 i Media Park i Hilversum utenfor Amsterdam. Programmet var produsert av AVROTROS, NOS og NPO, med Chantal Janzen, Edsilia Rombley og Jan Smit som programledere. Sendingen startet 21.00 CET og varte i rundt to timer.

I motsetning til Eurovision Song Contest, var programmet ingen konkurranse. I stedet gjorde det stas på artistene og de 41 sangene som skulle ha deltatt i Eurovision Song Contest 2020. Flere tidligere deltakere fremførte også «Love Shine a Light» fra sine respektive hjemland. Eurovision-fans sang «What's Another Year» sammen med Johnny Logan, som vant Eurovision Song Contest 1980 i Haag. Sangen er spesiell på flere måter: 1980 var forrige gang Nederland arrangerte en Eurovision-finale, og i tillegg spiller tittelen på at konkurransen kommer tilbake igjen i 2021 – altså «hva er vel et år?».

Opptredener 
Under sendingen opptrådte tidligere Eurovision-deltakere med følgende sanger:

Landemerker 
Kjente landemerker rundt om i Europa ble lyst opp under segmentet Europe Shine a Landmark.

De eneste landene som ikke hadde et landemerke med, var Finland, Moldova og Tsjekkia.

Kringkastere og kommentatorer 
Programmet ble sendt direkte klokken 21.00 sentraleuropeisk tid lørdag 16. mai 2020, og ble overført av allmennkringkastere over hele Europa og i Australia. 46 kringkastere fra 45 land overførte sendingen. Sendingen ble sett av over 73 millioner mennesker.

Følgende land skulle ikke deltatt i Eurovision Song Contest 2020, men overførte Europe Shine a Light:

Se også 
Eurovision Song Contest 2020
Koronaviruspandemien 2019–2020
 Songs of Europe (1981)
 Congratulations: 50 Years of the Eurovision Song Contest (2005)
 Eurovision Song Contest's Greatest Hits (2015)

Referanser

Eksterne lenker 
 Eurovision Song Contests nettside

Eurovision Song Contest 2020
Musikk i 2020
Arrangementer påvirket av koronaviruspandemien